በተለያዩ አካባቢዎች የተፈናቀሉ ወገኖችን እስከ ሰኔ ወር መጨረሻ ወደ ቀያቸው በመመለስ በዘላቂነት ለማቋቋም እየተሰራ ነው-የሰላም ሚንስቴር
መንግስት በተለያዩ አካባቢዎች የተፈናቀሉ ወገኖችን እስከ ሰኔ ወር መጨረሻ ድረስ ወደ ቀያቸው በመመለስ በዘላቂነት ለማቋቋም እየሰራ መሆኑን ክብርት የሰላም ሚንስትር ወ/ሮ ሙፈሪሃት ካሚል አስታውቀዋል፡፡የሠላም ሚንስትሯ በመግለጫቸው እንዳመለከቱት፣ መንግስት በሀገሪቱ ዘላቂ ሰላምን ለማረጋገጥ የሚረዱ ተግባራትን ከሚመለከታቸው ባለድርሻ አካላትና ከህብረተሰቡ ጋር በመሆን እያከናወነ ይገኛል፡፡በሀገራችን በተለያዩ ጊዜያት 2 ሚሊዮን 332 ሺህ 936 ዜጎች መፈናቀላቸውን ጠቁመው፣ ከነዚህ ውስጥ 1.2 ሚሊዮን የሚሆኑት የተፈናቀሉት ከመጋቢት 2010 ዓ.ም በፊት እንደሆነም አስታውሰዋል፡፡1 ነጥብ 1 ሚሊዮን ዜጎች ደግሞ ከሚያዝያ 2010 ዓ.ም ወዲህ መፈናቀላቸውን ወ/ሮ ሙፈሪሃት ተናግረዋል፡፡ ከተፈናቃዮቹ 1 ነጥብ 5 ሚሊዮን የሚሆኑት በዛው በክልላቸው ውስጥ የተፈናቀሉ ሲሆኑ፣ ቀሪዎች ከአንድ ክልል ወደ ሌላ ክልል የተፈናቀሉ መሆናቸውንም ሚኒስትሯ አስረድተዋል፡፡ለተፈናቃዮች ባሉበት ቦታ ምግብ ነክና ምግብ ነክ ያልሆኑ የተለያዩ ድጋፎች በመንግስትና በለጋሽ ድርጅቶች ሲደረጉ መቆየታቸውን አስታውሰው፣ እስካሁን ከተደረጉት ድጋፎች መንግስት 60 በመቶውን ሲሸፍን፣ ቀሪው 40 በመቶ ደግሞ በለጋሽ ድርጅቶች ተሸፍኗል ብለዋል፡፡ ለተፈናቃዮች ባሉበት ቦታ ድጋፍ ከማድረግ ባሻገር ወደነበሩባቸው አካባቢዎች እንዲመለሱ ባለፉት ሁለት ወራት በተከናወኑ ተግባራት 1.3 ሚሊዮን ተፈናቃዮች ወደ ቀያቸው መመለሳቸውን ገልጸዋል፡፡ተመላሾችን በዘላቂነት መልሶ ለማቋቋምም የመጠለያ፣ የምግብ ነክና ምግብ ነክ ያልሆኑ ድጋፎች እየተደረጉ ሲሆን፣ ለቀጣይ ስድስት ወራት በአግባቡ እስኪቋቋሙ ድረስ ባሉበት አካባቢ ድጋፎቹ እንደሚቀጥሉም አረጋግጠዋል፡፡ተፈናቃዮቹ ያለፍላጎታቸው እየተመለሱ ነው በሚል በአንዳንድ ወገኖች የሚሰራጨው አሉባልታ ሀሰት መሆኑን የገለጹት ሚንስትሯ፣ የማስመለስ ተግባሩ በፈቃደኝነት ላይ የተመሰረተና ክብራቸውን የጠበቀ እንዲሆን ታቅዶ መከናወኑን አስታውቀዋል፡፡ተፈናቃዮች ወደ ቀያቸው ለመመለስ የሰላም ሁኔታ እንዲረጋገጥላቸው በጠየቁት መሰረትም መንግስት ሰላምን የማረጋገጥ ተግባራት እያከናወነ ይገኛል፣ እስካሁን የተመለሱት ዜጎችም አስተማማኝ ሰላም ባለባቸው አካባቢዎች መሆኑን ገልጸዋል፡፡ከዚህም ባሻገር የተፈናቃይ ወገኖቻችንን የልብ ስብራት መጠገን የምንችለው ለዚህ ጉስቁልና የዳረጓቸውን ወንጀለኞች በፍትህ አደባባይ አቁመን የእጃቸውን ሲያገኙ በመሆኑ፣ እስካሁን ከ75 በመቶ በላይ የሚሆኑትን ወንጀል ፈጻሚዎች በቁጥጥር ስር አውለናል፣ ቀሪዎቹንም አድነን ለፍትህ በማቅረብ የህግ የበላይነትን እናረጋግጣለን ሲሉ ገልጸዋል፡፡ሚንስትሯ ከጋዜጠኞች ለተነሱላቸው የተለያዩ ጥያቄዎችም ምላሽ ሰጥተዋል፡፡/የሰላም ሚኒስቴር/